|  |
| --- |
|  |

**Afgørelse om screening for miljøvurdering i forbindelse med ændring af råstofbekendtgørelsen[[1]](#footnote-1)**

Miljø- og fødevareministeriet sendte den 15. november 2015 udkast til screening for miljøvurdering i forbindelse med ændring af råstofbekendtgørelsen i høring efter miljøvurderingslovens[[2]](#footnote-2) § 32, stk. 1, nr. 1.

Der er i denne sammenhæng foretaget en høring af følgende berørte myndigheder:

* Udenrigsministeriet
* Miljøstyrelsen
* Naturstyrelsen/Kystdirektoratet

Af screeningsbrevet fremgik det, at formålet med ændringen af bekendtgørelsen var der ikke længere skulle kunne gives tilladelse til råstofudvinding i nordlige Øresund. Baggrunden er, at råstofindvinding skader områdets naturmæssige værdi, og regeringen ønsker med dette initiativ at fremtidssikre nordlige Øresunds naturværdier. Den nordlige del af Øresund rummer høj biodiversitet og er i særlig høj grad levested og gydeområde for mange kommercielle fiskearter, blandt andet som følge af, at området har været friholdt for trawlfiskeri siden 1932.

Høringsfristen udløb den 3. december 2018.

Miljø- og Fødevareministeriet har ikke modtaget høringssvar fra berørte myndigheder.

**Miljøvurderingsloven**

Det følger af § 8, stk. 1, nr. 1, at der gennemføres en miljøvurdering af planer og programmer, når disse udarbejdes inden for landbrug, skovbrug, fiskeri, energi, industri, transport, affaldshåndtering, vandforvaltning, telekommunikation, turisme, fysisk planlægning og arealanvendelse og fastlægger rammerne for fremtidige anlægstilladelser til de projekter, der er omfattet af lovens bilag 1 og 2.

Det vurderes, at en ændring af råstofbekendtgørelsen – som i det hele blev miljøvurderet i 2017 [[3]](#footnote-3) - er omfattet af miljøvurderingslovens bestemmelser, idet der er tale om en plan, der fastlægger rammer for fremtidige anlægstilladelser inden for råstofindustrien.

Udgangspunktet er således, at der skal foretages en miljøvurdering.

**Screening**

Udgangspunktet om, at der skal ske en miljøvurdering kan dog fraviges, såfremt der alene er tale om mindre ændringer i en plan. I dette tilfælde gælder kravet om miljøvurdering kun, hvis (ændringen af) planen kan forventes at få væsentlig indvirkning på miljøet, jf. miljøvurderingslovens § 8, stk. 2, nr. 1.

Til brug for denne vurdering (screening) skal der tages hensyn til kriterierne i miljøvurderingslovens bilag 3, det vil sige planens karakteristika og kendetegn ved indvirkning og det område, der kan blive berørt, jf. miljøvurderingslovens § 10.

I vedlagte bilag 1 er der foretaget en vurdering af den påtænkte ændring af råstofbekendtgørelsen i lyset af bilag 3.

**Afgørelse**

Ved en gennemgang af kriterierne i miljøvurderingslovens bilag 3 er det Miljø- og Fødevareministeriets vurdering, at et stop for tilladelse til råstofindvinding i det nordlige Øresund ikke forventes at få væsentlig indvirkning på miljøet.

Se nærmere i gennemgangen i bilag 1.

./.

På baggrund af disse oplysninger træffer Miljø- og Fødevareministeriet afgørelse om, at der ikke skal foretages en miljøvurdering.

**Klagevejledning**

Efter miljøbeskyttelseslovens § 48 stk. 3 er der mulighed for, at klage over afgørelsen til Miljø- og Fødevareklagenævnet. Det er dog alene muligt at klage over retlige spørgsmål. Klager skal være indgivet inden 4 uger fra offentliggørelsen af screeningsafgørelsen.

Med venlig hilsen

Thomas Skovgaard Mortensen

Fuldmægtig/jurist

**Bilag 1**

**Screening af udkast til ændring af råstofbekendtgørelsen**

I det følgende foretages en vurdering af, om ovennævnte regeludkast kan antages at få væsentlig indvirkning på miljøet, jf. kriterierne i miljøvurderingslovens bilag 3.

**(1) Planernes karakteristika, idet der navnlig tages hensyn til:**

- *i hvilket omfang planen eller programmet kan danne grundlag for projekter og andre aktiviteter med hensyn til beliggenhed, art, størrelse og driftsbetingelser eller ved tildeling af midler:*

Det skønnes, at cirka én procent af råstofforsyningen til hovedstadsområdet pt. kommer fra den nordlige del af Øresund. Et stop for råstofindvinding i Øresund vil betyde at denne del af den samlede råstofforsyning skal transporteres fra længere afstand. Dette vurderes at medføre øgende erhvervsøkonomiske omkostninger på op til 2 mio. kr. årligt.

Set i lyset af den samlede anvendelse af råstoffer i hovedstadsområdet vurderes et stop for råstofindvinding ikke at medføre væsentlige fordyrelser af fremtidige anlægsprojekter.

Stoppet for tilladelser til råstofindvinding i nordlige Øresund vurderes ikke at have betydning for øvrige projekter og aktiviteter med hensyn til beliggenhed, art, størrelse og driftsbetingelser eller tildeling af midler.

- *i hvilket omfang planen har indflydelse på andre planer, herunder også planer, som indgår i et hierarki:*

Stoppet for tilladelser til råstofindvinding i nordlige Øresund vil ikke have indflydelse på andre planer, herunder også planer, som indgår i et hierarki.

- *planens eller programmets relevans for integreringen af miljøhensyn, specielt med henblik på at fremme bæredygtig udvikling:*

Indførelsen af et stop for råstofindvinding i det nordlige Øresund foretages for at tilgodese miljøhensyn og fremme bæredygtig udvikling.

Øvrige regler i forhold til råstofindvinding i andre områder opretholdes, herunder regler der skal sikre, at der ved råstofindvinding tages miljøhensyn.

- *miljøproblemer af relevans for planen eller programmet:*

Baggrunden for ændringen af bekendtgørelsen er, at råstofindvinding skader områdets naturmæssige værdi. Den nordlige del af Øresund rummer høj biodiversitet og er i særlig høj grad levested og gydeområde for mange kommercielle fiskearter, blandt andet som følge af, at området har været frihold for trawlfiskeri siden 1932.

Et stop for indvinding af råstoffer fra det nordlige Øresund vil medføre at omkring 1 procent af råstofforsyningen til hovedstadsområdet skal hentes andre steder med deraf afledt længere transport. Set i lyset af de relativt små mængder råstoffer sammenholdt med effekten i forhold til de naturmæssige værdier i det nordlige Øresund vurderes konsekvenserne af den foreslåede ændring, samlet at være gunstige for miljøet.

- *planens eller programmets relevans for gennemførelsen af anden miljølovgivning (f.eks. planer i forbindelse med affaldshåndtering eller vandbeskyttelse):*
Ændringen forventes ikke at have relevans for gennemførelsen af anden miljølovgivning.

**(2) Kendetegn ved indvirkningen og det område, som kan blive berørt, idet der navnlig tages hensyn til:**

- *indvirkningens sandsynlighed, varighed, hyppighed og reversibilitet:*

Et stop for indvinding af råstoffer i det nordlige Øresund vurderes, at have en umiddelbar og blivende positiv miljøeffekt, da påvirkningerne fra råstofindvinding ophører.

Med udgangspunkt i karakteren af ændringerne i bekendtgørelsen er det Miljø- og Fødevareministeriets vurdering, at bekendtgørelsen ikke har negativ betydning for indvirkningen på miljøet med hensyn til sandsynlighed, varighed, hyppighed og reversibilitet.

- *indvirkningens kumulative karakter:*

Et stop for indvinding af råstoffer i det nordlige Øresund vurderes at have en positiv effekt på miljøet.

Bekendtgørelsen vurderes således ikke at have en negativ indvirkning på miljøet i forhold til kumulative effekter.

- *indvirkningens grænseoverskridende karakter:*

Et stop for indvinding af råstoffer i det nordlige Øresund vurderes at have en positiv effekt på miljøet.

Bekendtgørelsen vurderes derfor ikke at kunne få negativ indvirkning på miljøet af grænseoverskridende karakter.

- *faren for menneskers sundhed og miljøet (f.eks. på grund af ulykker):*

Et stop for indvinding af råstoffer i det nordlige Øresund vil reducere evt. fare for menneskers sundhed og miljøet.

- *indvirkningens størrelsesorden og rumlige udstrækning (det geografiske område og størrelsen af den befolkning, som kan blive berørt):*

Et stop for indvinding af råstoffer i det nordlige Øresund vil fjerne mulighederne for råstofindvinding i hele det nordlige Øresund. Den konkrete indvirkning vil dog primært være i de råstofindvindingsområder som i dag er udlagt i den nordlige Østersø.

Bekendtgørelsen vurderes have en positiv miljøeffekt i forhold til det nordlige Øresund med særlig effekt i de udlagte råstofindvindingsområder.

- *værdien og sårbarheden af det område, som kan blive berørt, som følge af*

 *Særlige karakteristiske naturtræk eller kulturarv*

 *Overskridelse af miljøkvalitetsnormer eller –grænseværdier og*

 *Intensiv arealudnyttelse:*

Den nordlige del af Øresund rummer høj biodiversitet og er i særlig høj grad levested og gydeområde for mange kommercielle fiskearter, blandt andet som følge af, at området har været frihold for trawlfiskeri siden 1932.

Bekendtgørelsen vurderes at have positiv effekt i forhold til de karakteristiske naturtræk der findes i det nordlige Øresund. Det vurderes, at der ikke vil være en effekt i forhold til kulturarv.

Bekendtgørelsens medfører ikke en ændring af de øvrige gældende regler for råstofindvinding i forhold til miljøkvalitetsnormer eller -grænseværdier, eller for intensiv arealudnyttelse.

- *Indvirkningen på områder eller landskaber, som har en anerkendt beskyttelsesstatus på nationalt plan, fællesskabsplan eller internationalt plan:*

Bekendtgørelsen vurderes alene at have marginal betydning – i positiv retning – for områder eller landskaber, som har en anerkendt beskyttelsesstatus på nationalt plan, fællesskabsplan eller internationalt plan.

1. Bekendtgørelse nr. 780 af 20. juni 2017 om efterforskning og indvinding af råstoffer fra søterritoriet og kontinentalsoklen. [↑](#footnote-ref-1)
2. Lovbekendtgørelse nr. 448 af 10. maj 2017 af lov om miljøvurdering af planer og programmer og af konkrete projekter (VVM). [↑](#footnote-ref-2)
3. <https://hoeringsportalen.dk/Hearing/Details/60434> [↑](#footnote-ref-3)